31989R3786
L 367/42
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 3786/89 НА КОМИСИЯТА
от 15 декември 1989 година
за разрешаване на Португалия да отмени вносните мита за кюспета от други държави-членки и да прилага мита по Общата митническа тарифа при внос на кюспета от трети страни
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Акта за присъединяване на Испания и Португалия, и по-специално член 243, параграф 4 от него,
като има предвид, че член 243, параграф 4, буква а), първо тире от Акта за присъединяване предвижда Португалия да може, при поискване от нейна страна, да отмени митата за маслодайни семена и плодове, и за техните производни продукти, или да премине към тяхното изравняване;
като има предвид, че с Регламент (ЕИО) № 566/87 на Комисията (1) се разрешава на Португалия частично да премахне вносните мита за кюспета до 31 декември 1987 г.; като има предвид, че Регламент (ЕИО) № 1692/88 на Комисията (2) предвижда същото разрешение до 31 декември 1988 г.; като има предвид, че целта на тази мярка беше да се улесни снабдяването с кюспета за португалската фуражна промишленост; като има предвид, че от тогава факторите, които оправдават тази мярка, са останали валидни; като има предвид, че Португалия е поискала разрешение да отмени, по силата на горепосочения член 243, митата за кюспета по отношение на останалата част от Общността и да прилага Общата митническа тарифа по отношение на трети страни от 1 януари 1990 г.;
като има предвид, че мерките, предвидени в настоящия регламент, са в съответствие със становището на Управителния комитет по масла и мазнини,
ПРИЕ НАСТОЯЩИЯ РЕГЛАМЕНТ:
Член 1
На Португалия се разрешава да отмени митата, които се прилагат при внос на кюспета и други твърди остатъци, попадащи под кодове по КН 2304 00 00, 2305 00 00 и 2306, с изключение на кодовете по КН 2306 90 11 и 2306 90 19, произхождащи от други държави-членки, и да прилага мита по Общата митническа тарифа за вноса на посочените продукти, които произхождат от трети страни.
Член 2
Настоящият регламент влиза в сила на третия ден след публикуването му в Официален вестник на Европейските общности.
Той се прилага от 1 януари 1990 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 15 декември 1989 година.